เก็บตกการเงิน
เอสเอ็มอีแบงก์ปรับโฉมใหม่
12 ส.ค. 2554

เอสเอ็มอีแบงก์ปรับโฉมใหม่ 
นายโสฬส สาครวิศว กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย หรือเอสเอ็มอีแบงก์ เปิดเผยว่า ธนาคารได้เปิดสาขาต้นแบบแห่งใหม่ที่ จ.พระนครศรีอยุธยา เพื่อหวังเพิ่มศักยภาพให้กับผู้ประกอบการเอสเอ็มอีและนักลงทุนชาวกรุงเก่า และจังหวัดใกล้เคียงได้เข้าถึงแหล่งเงินทุนดอกเบี้ยต่ำจากธนาคาร เพื่อใช้ในการเริ่มต้นกิจการของธุรกิจหรือเป็นเงินทุนหมุนเวียนในกิจการ 
นอกจากนี้ ภายในสาขาเอสเอ็มอีแบงก์ใหม่นี้ ยังจะมีสาขาของบริษัทหลักทรัพย์ (บล.) โนมูระ พัฒนสิน เข้ามาร่วมให้บริการอยู่ด้วย ซึ่ง บล.โนมูระ พัฒนสิน นั้นเป็นผู้เชี่ยวชาญด้านการเงินและการลงทุน และเป็นบริษัทสมาชิกของตลาดหลักทรัพย์แห่งประเทศไทย ที่ให้บริการด้านการเป็นตัวแทนนายหน้าซื้อขายหลักทรัพย์ทั้งในประเทศและต่างประเทศ ผ่านช่องทางการสื่อสารที่ทันสมัยทางระบบอินเทอร์เน็ตทั้งจากโทรศัพท์เคลื่อนที่ สมาร์ตโฟน และคอมพิวเตอร์พกพาได้โดยง่ายและสะดวก รวดเร็ว ซึ่งจะมีส่วนช่วยพัฒนาศักยภาพผู้ประกอบการเอสเอ็มอีด้านการเงินและการลงทุนเพิ่มขึ้น และกระตุ้นเศรษฐกิจของจังหวัดโดยรวมให้เติบโตอีก
สำหรับเอสเอ็มอีแบงก์ จ.พระนครศรีอยุธยา เปิดให้บริการทุกวันจันทร์ศุกร์ เวลาทำการ 08.30-16.30 น. ส่วน บล.โนมูระ พัฒนสิน เปิดให้บริการเวลา 08.30-17.00 น. ตั้งแต่วันที่ 12 ส.ค.เป็นต้นไป ผู้ที่สนใจใช้บริการ สอบถามรายละเอียดได้ที่สาขา จ.พระนครศรีอยุธยาเลขที่ 58/910 หมู่ 1 ถ.โรจนะ ต.ธนู อ.อุทัย จ.พระนครศรีอยุธยา 13000 เอสเอ็มอีแบงก์ โทร.0353363245 บล.โนมูระ พัฒนสิน โทร.0353354145